**KLAIPĖDOS ŠEIMOS TARYBOS POSĖDŽIO**

**PROTOKOLAS**

**Posėdis vyko**: 2014-07-02

**Posėdžio laikas**: 15:30 ─ 17:00 val.

**Posėdyje dalyvavę Šeimos tarybos nariai**: Gražina Aurylienė, Klaipėdos miesto savivaldybės administracijos Vaiko teisių apsaugos skyriaus vedėja; Audronė Balnionienė, Klaipėdos miesto savivaldybės tarybos Socialinių reikalų komiteto narė; Saulius Budinas, Klaipėdos miesto savivaldybės tarybos Ugdymo ir jaunimo reikalų komiteto pirmininkas; Audrius Vaišvila, Klaipėdos miesto savivaldybės tarybos Miesto ūkio ir aplinkosaugos komiteto pirmininkas; Asta Gliožienė, Klaipėdos dekanato Šeimos centro reikalų vedėja; Vytautas Paulikas, labdaros ir paramos fondo „3 milijonai“ steigėjas; Kristina Paulikė, asociacijos Vakarų Lietuvos tėvų forumo pirmininkė; Mindaugas Radušis, BĮ Klaipėdos pedagoginės psichologinės tarnybos psichologas; Darius Rekis, asociacijos „mano miestas Klaipėda“ švietimo grupės vadovas; Lina Skrupskelienė, Klaipėdos miesto savivaldybės tarybos Strateginės plėtros komiteto narė; Regina Ševelkaitienė, VšĮ Informacijos ir paramos gausiai šeimai centro direktorė;

**Kviestieji asmenys**: Klaipėdos miesto savivaldybės administracijos Ugdymo ir kultūros departamento direktorė Nijolė Laužikienė, Klaipėdos miesto savivaldybės administracijos Švietimo skyriaus vedėjo pavaduotoja Virginija Kazakauskienė, Klaipėdos miesto savivaldybės administracijos Švietimo skyriaus vyr. specialistė Edita Kučinskienė, BĮ „Klaipėdos paplūdimiai“ direktoriaus pavaduotojas Aleksandras Siakki.

**Posėdžio sekretorė**: Klaipėdos miesto savivaldybės administracijos Vaiko teisių apsaugos skyriaus vyr. specialistė Dovilė Godelytė.

**Darbotvarkė:**

1. Dėl vaikų priežiūros prie vandens telkinių.
2. Dėl vaikų vasaros užimtumo.
3. **SVARSTYTA:** Dėl vaikų priežiūros prie vandens telkinių

Aleksandras Siakki informavo, jog prie vandens telkinių gelbėtojai dažnai pastebi vienus, be tėvų priežiūros paliktus vaikus. Tėvai dažnai elgiasi neatsakingai, palikdami vaikus su vyresniais vaikų broliais ar draugais. Pastebėję be tėvų priežiūros esančius vaikus, gelbėtojai kviečia vaikų tėvus (jei vaikai nurodo tėvų telefono numerį) arba praneša policijos pareigūnams. Neretai pasimetę nuo tėvų vaikai per trumpą laiką atsiranda jau už 2-3 km., todėl tai labai apsunkina vaikų paiešką. Vyro teigimu, tėvai paplūdimyje dažnai atsipalaiduoja ir pamiršta vaikus.

Audronė Balnionienė klausė, kokia yra reali pagalba paplūdimyje.

Aleksandras Siakki teigė, jog paplūdimiuose patruliuoja policija, Viešosios tvarkos skyrius. Gelbėtojai darbo metu perspėja per garsiakalbius ir patruliuodami, jog tėvai nepaliktų vaikų be suaugusiųjų priežiūros. Dar iki vasaros sezono atidarymo gelbėtojai organizuoja paskaitėles vaikų darželių auklėtiniams, moksleiviams, stovyklų dalyviams apie tai, kaip saugiai elgtis prie vandens telkinių.

Vytautas Paulikas klausė, ar paplūdimiuose yra išskirtos vaikų maudymosi zonos.

Aleksandras Siakki teigė, jog tai padaryti būtų labai sunku. Baltijos jūros dugnas nuolatos banguoja, keičiasi, todėl kone kasdien reikėtų vaikų maudymosi zonas keisti.

Audronė Balnionienė klausė, ar tikrai nėra įmanoma išskirti pastovios vietos vaikams.

Audrius Vaišvila teigė, jog šiuo metu tai nėra gelbėtojų funkcija. Tai turėtų būti miesto Tarybos nuostata įrengti paplūdimyje maudynių zoną vaikams.

Aleksandras Siakki tvirtino, jog tokios zonos įrengimas tik dar labiau sumažintų tėvų atsakomybę, kadangi tėvai nuvestų vaikus į tokią zoną ir patys ramiai ilsėtųsi. Pagrindinė taisyklė- vaikai negali likti be tėvų priežiūros!

Kristina Paulikė svarstė, gal reikėtų paplūdimyje pastatyti lenteles tėvams su informacija dėl vaikų saugumo.

Audronė Balnionienė vis svarstė, ar būtų labai sunku įrengti bent keletą maudynių vietų vaikams.

Audrius Vaišvila teigė, jog šuo metu tam nėra numatyta lėšų, bet Tarybai galbūt reikėtų apie tai pradėti galvoti.

Regina Ševelkaitienė klausė, kaip tėvams galima sužinoti apie gelbėtojų organizuojamus kursus, kadangi niekas nei vaikams, nei tėvams nepaaiškina kaip saugiai elgtis paplūdimyje.

Nijolė Laužikienė teigė, jog nėra būtina apie viską informuoti kursais-kaip elgtis gatvėje, namuose ar paplūdimyje. Tai kiekvieno žmogaus savimonės reikalas, tačiau ji sutiko, kad trumpa informacija paplūdimyje turi būti, tėvai turi suvokti, jog jūroje saugu niekada nebus. Be to, atkreipė dėmesį, jog užsienio šalyse vaikai maudosi specialiai įrengtuose vaikų baseinuose, esančiuose šalia vandens telkinio.

Gražina Aurylienė teigė, jog visi ir visada turi pareikalauti pareigų iš tėvų. Jie pirmiausia atsakingi už rūpinimąsi vaikais. Svarbios ir prevencinės priemonės, kad tėvai vaikų vienų pačių į paplūdimį neišleistų.

Kristina Paulikė svarstė, kad galbūt trumpa informacija galėtų būti pakabinta ir ant persirengimo kabinų.

Audronė Balnionienė teigė, jog pakaktų bent minimalios informacijos ir priminimo per miesto radiją, garsiakalbius paplūdimyje.

**NUTARTA:**

* VšĮ „Klaipėdos paplūdimiai“ pasiūlyti tiek paplūdimiuose, tiek žiniasklaidos priemonėse kuo daugiau viešinti informaciją apie vaikų saugumą paplūdimiuose.
* Rekomenduoti Klaipėdos miesto savivaldybės administracijos Švietimo skyriui pavesti mokykloms organizuoti prevencines akcijas dėl saugaus elgesio prie vandens telkinių.
* Rekomenduoti VšĮ „Klaipėdos paplūdimiai“ reglamentuoti draudžiančiuosius ir leidžiančiuosius ženklus prie vandens telkinių.

1. **SVARSTYTA:** Dėl vaikų vasaros užimtumo.

Nijolė Laužikienė informavo, jog visose įstaigose (tiek sporto mokyklose, tiek laisvalaikio ar dienos centruose, Jaunimo centre ir kt.) organizuojami užsiėmimai, kurių kaina svyruoja nuo 0 iki 200 Lt. Vaikų stovyklose „Pasaka“ ir „Žilvitis“ numatytos 56 vietos vaikams iš socialiai remtinų šeimų. Vaikų dienos centruose laiką leisti gali apie 100 vaikų, maždaug 800 vaikų dienos paslaugos buvo teikiamos prieš „Dainų šventę“. Direktorės teigimu, kol kas nėra vieno tiesioginio koordinatoriaus, galinčio susisteminti šią informaciją, nes apie galimybes leisti laiką stovyklose daugiausia sužino vaikai, lankantys neformalias įstaigas apskritus metus.

Virginija Kazakauskienė išreiškė mintį, jog galėtų būti padidinta Edukacinių –kultūrinių renginių programa, kadangi iš šios programos lėšų yra organizuojama Rugsėjo 1-osios šventė, olimpiados, o šiemet didelė dalis pinigų atiteko „Dainų šventei“. Pavaduotojos teigimu, tėvai turi pasirūpinti, kad vaikai visus metus būtų užimti ir tada iš karto žinos apie galimybes dalyvauti užimtumo programose vasaros metu.

Audronė Balnionienė domėjosi, ar yra miesto laisvalaikio žemėlapis.

Virginija Kazakauskienė teigė, kad tokio žemėlapio nėra, tačiau jo atsiradimas yra įmanomas.

Edita Kučinskienė informavo, kad 2014-2020 m. bus skirtas finansavimas iš Ministerijos. Šiemet bus finansuoti 25 projektai, skirti vaikų stovykloms organizuoti.

**NUTARTA:**

* Siūlyti Klaipėdos miesto savivaldybės administracijos Švietimo skyriui susisteminti informaciją galimam miesto laisvalaikio žemėlapiui bei parengti atskirą priedą apie vaikų vasaros užimtumo galimybes.
* Miesto Tarybai formuojant kitų metų biudžetą, teikti pasiūlymus dėl vaikų vasaros atostogų finansavimo.

Pirmininkė Kristina Paulikė

Posėdžio sekretorė Dovilė Godelytė